tartuNLP/wikipedia-smugri-20251201 huggingface dataset:
Per-Olof Jonasson

Per-Olof Jonasson (26. kesäkuuta 1934 Helsinki – 15. kesäkuuta 2020) oli suomalainen seiväshyppääjä. Hän edusti urheilu-urallaan helsinkiläistä Idrottsklubben-32:ta.
Per-Olof Jonassonin ura sijoittuu 1950-luvun lopun ja 1960-luvun alun väliin. Tähän aikaan ajoittui seiväshypyn suuri mullistus eli siirryttiin terässeipäästä lasikuituun. Jonassonin onnistui säilyttää asemansa tässä muutoksessa. Hän voitti SM-mitaleita niin teräs- kuin lasikuituseipäällä. Hän saavutti Landströmin kaudella eli terässeiväsaikakaudella 1950-luvun lopulla neljännen sijan vuosien 1956 ja 1961 Kalevan kisoissa. Vuosina 1959 ja 1960 hän oli pronssilla Landströmin ja Sutisen jäljessä. Terässeiväsennätykseksi jäi 445 cm.
Lasikuitutekniikan Jonasson omaksui kauteen 1962 tultaessa. Kauden paras tulos oli 460 cm, jonka hän saavutti Kalevan kisoissa sijoittuen ME-mies Pentti Nikulan jälkeen toiseksi. Ennätyksensä hän hyppäsi kaudella 1963 tuloksen ollessa 472 cm, joka oli kauden viidenneksi paras suomalaistulos. Saman vuoden Kalevan kisoissa hän oli jaetulla kuudennella sijalla. Vuonna 1964 hän hyppäsi 465 cm ja seuraavana vuonna 440 cm, jonka jälkeen hän lopettikin seiväshyppyuransa.
Maaotteluedustajana hän oli kaikkiaan kymmenen kertaa. Hän saavutti PM-pronssia kaudella 1961.
Itä-Timorin ritarikunta

Itä-Timorin ritarikunta () on Itä-Timorin korkein mahdollinen kunniamerkki, joka perustettiin vuonna 2009.
Kunniamerkkiä voidaan myöntää sellaiselle henkilölle, joka ei ole maan itsenäisyystaistelija tai kansallinen martyyri. Sitä myönnetään henkilölle, joka on tehnyt poikkeuksellisen suuren palveluksen timorilaisille tai ihmiskunnalle. Lisäksi se voidaan myöntää sotilashenkilöstölle erittäin sankarillisesta toiminnasta. Saajan ei tarvitse olla Itä-Timorin kansalainen. Nimitykset ritarikuntaan tekee maan presidentti.
Kunnianosoitus voidaan myöntää myös postuumisti. Suurketjua jaetaan ainoastaan valtionpäämiehille. Myös Itä-Timorin entiset presidentit, joita ei ole pantu viralta oikeusteitse, palkitaan suurketjuilla virkakautensa päätteeksi.
Kunniamerkkiä jaetaan neljässä luokassa:
Elna Borch

Elna Inger Cathrine Borch (6. joulukuuta 1869 Roskilde – 3. lokakuuta 1950 Kööpenhamina) oli tanskalainen kuvanveistäjä. Borch opiskeli kuvanveistoa August Saabyen oppilaana ja oli ensimmäisten naistenkuvaveistäjien joukossa muovailemassa suurempaa figuuriryhmää kerralla. 
Borch omaksui opettajansa naturalistisen tyylin, minkä voi havaita varhaisissa muotokuvissan. Debyyttinäyttelynsä hän piti vuonna 1891. Hän teki opintokäyntejä Pariisiin ja Firenzeen ja niiden vaikutuksena hänen tyylistään tuli symbolistisempi. Panimon omistaja Carl Jacobsen kiinnostui hänen töistään ja hankki niitä kokoelmiinsa. Hänestä tuli ensimmäinen naistaiteilija, joka sai työnsä Ny Carlsberg Glyptotekiin. 
Vanhemmalla iällään Borch kiinnostui eläinten oikeuksista. Hänen töitään oli vuonna 1927 esillä New Yorkissa. Vuonna 1936 hänelle myönnettiin merkittävä tanskalainen naistaiteilijoille myönnettävä tunnustus; Tagea Brandt Rejselegat.
Nintendo 3DS XL

Nintendo 3DS XL on vuonna 2012 julkaistu Nintendo 3DS:n suurempi versio. Nintendo 3DS XL:n järjestelmän näytöt ovat 90% suuremmat kuin alkuperäisessä Nintendo 3DS:ssä. Se on alkuperäistä 101 grammaa (3.6 unssia) painavampi ja tilavuudeltaan 110,94 cm3 suurempi.
Isanganon kansallispuisto

Isanganon kansallispuisto on Sambiassa sijaitseva pienehkö kansallispuisto. Se on pinta-alaltaan noin 840 km2 ja se sijaitsee Bangweulun suoalueiden koillispäässä. Alue sijaitsee noin 1200 metriä merenpinnan yläpuolella.
Kansallispuistoalue on suurilta osin metsää, etenkin itäosistaan. Lännempänä on tulvatasankoa, jonka lomassa on laikkuja joenvarsimetsiä.
Vuonna 2016 kansallispuiston alueelle päätettiin siirtää tulevaisuudessa yli tuhat villieläintä, muun muassa impaloja, afrikanpuhveleita, kirahveja ja seeproja. Uudet eläimet on tarkoitus siirtää puistoon Kafuen kansallispuistosta.
Itä-Timorin kansallinen yliopisto

Itä-Timorin kansallinen yliopisto (, tetumiksi , lyh. UNTL) on Itä-Timorin suurin yliopisto.
Alun perin yliopisto perustettiin Indonesian miehityksen aikana vuonna 1988, mutta nykymuodossaan se aloitti toimintansa vuonna 2000, kun yliopistoon yhdistettiin Dilin ammattikorkeakoulu.
Opiskelijoita yliopistossa on 10 454 ja henkilökuntaa 450. 
Yliopisto koostuu yhdeksästä tiedekunnasta:
Vuonna 2021 Itä-Timorin hallitus nimitti yliopiston rehtoriksi João Soares Martinsin. Hänen kautensa kestää viisi vuotta.
Crystals (Eskimo Callboyn albumi)

Crystals on saksalaisen metalcore-yhtyeen Eskimo Callboyn studioalbumi, joka julkaistiin 8. toukokuuta 2015.
New Nintendo 3DS XL

New Nintendo 3DS XL on New Nintendo 3DS:n suurempi versio. Se on julkaistu vuonna 2015. New Nintendo 3DS XL on New Nintendo 3DS:ää 76 grammaa (2.7 unssia) painavampi ja tilavuudeltaan 74.424 cm3.
The Scene (Eskimo Callboyn albumi)

The Scene on saksalaisen metalcore yhtyeen Eskimo Callboyn studioalbumi, joka julkaistiin 25. elokuuta 2017.
Rehab (Eskimo Callboyn albumi)

Rehab on saksalaisen metalcore yhtyeen Eskimo Callboyn studioalbumi, joka julkaistiin 1. marraskuuta 2019.
Adolf Forssell

Gustaf Adolf Forssell (28. kesäkuuta 1874 Porvoon maalaiskunta – 5. tammikuuta 1948 Helsinki) oli suomalainen opettaja ja järjestöjohtaja, joka sai maanviljelysneuvoksen arvonimen.
Henkilöhistoria.
Forssellin vanhemmat olivat tullinhoitaja Karl Adolf Forssell ja Sofia Wilhelmina Fastberg ja puoliso vuodesta 1907 Agnes Kullberg. Forssell suoritti agronomin tutkinnon Mustialassa vuonna 1897 ja toimi sitten Kuopion lähellä tilanhoitajana ja karjakkokoulun opettajana, kunnes siirtyi vastaaviin tehtäviin Padasjoelle. Hän toimi myös väliaikaisena lääninagronomina Mikkelissä ja opettajana maanviljelys- ja karjakkokoulussa Elisenvaarassa sekä maanviljelyskoulun johtajana Sipoossa.
Forssellista tuli vuonna 1906 Suomen Sahanomistajain Maanviljelysyhdistyksen maanviljelyskonsultti ja toimitusjohtaja. Hän paneutui erityisesti pienviljelijöiden ammatillisen osaamisen nostamiseen, mutta vaikutti myös puutavarayhtiöiden omien tilojen kehittämiseen. Forssell oli aktiivinen järjestövaikuttaja myös muun muassa Teollisuusagronomien yhdistyksessä, Maatalouden työtehoseurassa ja Svenska Jordägarförbundetissa. Maanviljelysneuvoksen arvonimen Forssell sai vuonna 1929.
Vikapuuanalyysi

Vikapuuanalyysi on menetelmä, jota käytetään onnettomuuden syiden määrittämisessä. Vikapuu on graafinen malli, joka esittää eri yhdistelmiä, jotka voivat johtaa onnettomuuteen.
Vikapuu käsittää normaalien tapahtumien, laitteiston vikojen, inhimillisten virheiden ja ympäristötekijöiden eri yhdistelmiä, jotka johtavat järjestelmän kriittiseen tapahtumaan. Mukana on todennäköisyys, että kyseinen kriittinen tapahtuma sattuu tietyllä aikavälillä. Huipputapahtuma yhdistyy perusvikatapahtumiin loogisilla porteilla ja tapahtumaselityksillä.
Vikapuuanalyysi kattaa sekä kvalitatiivisen (millainen tapahtuma/vikayhdistelmä) että kvantitatiiviset (mikä todennäköisyys) kuvaukset. Analyysiin tarvitaan sen laatijoilta riittävän hyvää ymmärrystä tarkasteltavasta järjestelmästä ja vikaantumismekanismeista ja lähtökohtana ovat järjestelmäkaaviot ja toimintakuvaukset. Analyysissä on tunnistettava "mitä" (tapahtuman tyyppi ja luonne kuten tulipalo), "missä" (tarkka esiintymispaikka) ja "milloin" (esiintymistilanne). Lisäksi käytetään tapahtumapuuanalyysiä.
Vikapuuanalyysia käytetään koneturvallisuudessa ja luotettavuustekniikassa osana suunnittelua.
Syy-seuraus-tarkasteluun liittyviä standardeja ovat EN 954-1 (SFS, CEN) ja sen korvaavat ISO 13849 ja IEC 62061 (sähköiset, elektroniset ja ohjelmoitavat ohjausjärjestelmät). Muita standardeja ovat CENELEC EN 61025.
Seksuaali- ja sukupuolivähemmistöjen oikeudet Itä-Timorissa

Itätimorilaiset, jotka kuuluvat seksuaali- ja sukupuolivähemmistöihin, kohtaavat jonkin verran ongelmia kotimaassaan. Huolimatta kuitenkin maassa vaikuttavasta katolilaisesta kirkosta Itä-Timorin katsotaan olevan yksi lähialueen edistyksellisimmistä maista mitä tulee sateenkaarioikeuksiin. Vähemmistöihin kuuluvat kohtaavat kuitenkin syrjintää, joka ilmenee esimerkiksi koulukiusaamisena ja vanhempien torjumisella. 
Yksi merkittävimmistä sateenkaariaktivisteista maassa on entinen itsenäisyystaistelija Bella Galhos. 
Historia.
Homoseksuaalisuus dekriminalisointiin indonesialaisten miehittäjien päätöksellä vuonna 1975.
Ensimmäinen Pride-marssi järjestettiin Dilissä vuonna 2017 ja siihen osallistui arviolta 500 henkilöä. Samana vuonna pääministeri Rui Maria De Araujo puhui avoimesti seksuaali- ja sukupuolivähemmistöjen oikeuksien puolesta sanomalla, että "ihmisiin kohdistuva syrjintä, epäkunnioitus ja väkivalta näiden seksuaalisen suuntautumisen ja sukupuoli-identiteetin perusteella ei tuota mitään hyötyä kansallemme". Seuraavana vuonna osallistujia oli jo 1500.
Vuonna 2019 maan parlamentti aloitti virallisen tutkinnan sairaalaa vastaan, jota syytettiin sekä vammaisten että seksuaali- ja sukupuolivähemmistöihin kuuluneiden potilaiden huonosta kohtelusta.
Nykyään.
Vaikka katolinen kirkko ei ole ottanut mitään virallista kantaa seksuaali- ja sukupuolivähemmistöjen oikeuksien puolesta, siitä on muodostunut vähemmistöjen turvapaikka esimerkiksi avunannossa. Lisäksi kirkon yksittäiset toimijat ovat puolustaneet vähemmistöjen oikeuksia julkisesti.
Pribylovon lentotukikohta

Pribylovon lentotukikohta (; ICAO: ULLY) on Venäjän Leningradin alueen Viipurin piirissä Koiviston kaupunkikunnassa () sijaitseva lentotukikohta. Erityisesti helikopteritoimintaan käytetty lentotukikohta löytyy maanteitse noin 33 kilometriä Viipurin keskustasta etelään, ja se sijaitsee noin kilometri Makslahden () kylän itäpuolella. 
Lentotukikohta on toinen Venäjän maavoimien 549. helikopterirykmentin (549 OVP, yksikkö 12633-2) kahdesta kotitukikohdista; toinen on Pietarin kaupungin eteläosassa sijaitseva Puškinin lentotukikohta. Helikopterilentorykmentin lentokalustoon on kuulunut ainakin Mil Mi-8MT/MTV-5, Mil Mi-24PN, 
Mil Mi-28N ja Mil Mi-35M -tyyppien helikoptereita."
Vuonna 2016 ukrainalainen InformNapalm-sivusto viestitti, että Pribylovon ja Pietarin Puškinin lentotukikohtien helikoptereita havaittiin Ukrainan rajan läheisyydessä Valukissa harjoittelemassa yölentoa. Sivusto arvioi yksiköiden valmistautuvan hyökkäämään tuonnempana Baltiaan tai todennäköisemmin Ukrainaan.
Inno (yritys)

Inno on vuonna 1975 perustettu suomalainen huonekaluvalmistaja, jonka toiminta jakautuu yrityksiin Inno-Tuote Oy ja Inno Interior Oy. Innon toiminta alkoi pienten rakennushelojen muotoilusta nykyarkkitehtuuriin sopiviksi, laajeni ensin naulakoihin ja 1980-luvulla metallirunkoisiin julkiskalusteisiin. Yrityksen käyttämiä muotoilijoita ovat perustajan ja pääsuunnittelijan Harri Korhosen ohella olleet muun muassa Simo Heikkilä, Jouko Järvisalo ja argentiinalais-espanjalainen Jorge Pensi. 1980-luvun alussa Inno suunnitteli ja valmisti myös valaisimia. Nykyisin yritystä johtaa Harri Korhosen poika Niklas Korhonen.
Nuori Eurooppa

Nuori Eurooppa oli etupäässä italialaisen Giuseppe Mazzinin Sveitsissä 1834 perustama poliittisten pakolaisten tasavaltalainen liitto, jonka alkuaan muodosti kolme kansallista yhdistystä: 1831 perustettu Nuori Italia, Nuori Saksa (jota ei pidä sekoittaa samannimiseen kirjalliseen suuntaan) ja Nuori Puola. Myöhemmin syntyi vielä Nuori Ranska, Nuori Espanja ja Nuori Belgia. Liiton äänenkannattajana oli Garnier’n julkaisema "Le Proscrit". Nuori Eurooppa hajosi Sveitsin hallituksen toimeenpanemiin karkotuksiin jo 1836. Kansallisista yhdistyksistä, jotka edelleen jatkoivat toimintaansa, oli huomattavin Mazzinin johtama Nuori Italia, joka pani toimeen useita epäonnistuneita kapinayrityksiä.
Euroopan maissa on ollut tapana sanoa nuoremman sukupolven keskuudessa muodostunutta uudistuspuoluetta nuoreksi puolueeksi, kuten nuorturkkilaiset, nuortšekkiläiset, nuorsuomalaiset.
Pusulan VPK

Pusulan VPK eli Pusulan Vapaaehtoinen Palokunta on vuonna 1938 perustettu VPK Läntisellä Uudellamaalla Lohjan Pusulassa. Pusulan VPK on 1. valmiusasteen palokunta. Aluksi Pusulan VPK:n toiminta keskittyi sammutustehtäviin ja vasta myöhemmin tulivat mukaan muut toiminnan muodot. 1990-luvulla aloitettiin ensivastetoiminta. Nykyään suurin osa palokunnan hälytystehtävistä on ensivastetoimintaa.
Pusulan VPK on yksi Länsi-Uudenmaan pelastuslaitoksen sopimuspalokunnista. Entisen Nummi-Pusulan kunnan alueella toimii myös toinen sopimuspalokunta, Nummen VPK. 
Kalusto ja tilat.
Pusulan VPK:lla on käytössä yksi sammutusauto, yksi säiliöauto sekä yksi miehistöauto. Autojen tunnukset alkavat LU, jota seuraa kolmen numeron sarja. Pusulan paloasema sijaitsee Pusulan kirkonkylässä. Rakennus on kivinen ja sen päädyssä on yhä nähtävissä entinen Nummi-Pusulan kunnanvaakuna.
Whitney Wolfe Herd

Whitney Wolfe Herd (s. heinäkuu 1989 Salt Lake City, Utah, Yhdysvallat) on yhdysvaltalainen yrittäjä ja deittisovellus Bumblen perustaja. Bumble perustettiin 2014. Herd opiskeli teknologia-alaa yliopitossa Texasissa. Hän oli perustamassa vuonna 2012 deittisovellus Tinderiä ja toimi sen markkinointijohtajana vuoteen 2014 asti, kunnes hän irtisanoutui sieltä. Lähdettyään hän haastoi Tinderin oikeuteen kokemastaan seksuaalisesta häirinnästä ja syrjinnästä. Riita-asia sovittiin ennen oikeuden istuntoa, ja Whitney sai yritykseltä miljoonan dollarin korvauksen. Herd on kaikkien aikojen nuorin nainen, joka on vienyt perustamansa yrityksen pörssiin. Hänen omaisuutensa arvo oli vuoden 2021 lopussa 1,5 miljardia dollaria.
Linda Pelkonen

Linda Pelkonen (s. 1984) on suomalainen politiikan toimittaja ja juontaja. Pelkonen juontaa Ylen Politiikkaradiota yhdessä Tapio Pajusen kanssa vuodesta 2019. Aiemmin Pelkonen on työskennellyt muun muassa Iltalehdessä, Uudessa Suomessa ja Ilta-Sanomissa. Pelkonen on opiskellut viestintätiedettä Vaasan yliopistossa, mistä hän valmistui filosofian maisteriksi.
Näkemyksiä.
Vuonna 2023 Pelkonen totesi viestipalvelu X:ssä kansanedustaja Ville Tavion puhuessa väestönvaihdosta sen olevan äärioikeiston levittämä salaliittoteoria.
Jemiina Kemppainen

Jemiina Kemppainen on fysioterapeutti, auktorisoitu seksuaalineuvoja sekä Tiedenaiset-yhteisön toiminnanjohtaja. Kemppainen työskentele tällä hetkellä toiminnanjohtana Tiedenaiset Oy:ssa ja fysioterapeuttina Oulun yliopistollisessa sairaalassa.
Jemiina Kemppainen on julkaisut muiden Tiedenaisten kanssa vuonna 2021 julkaistun esikoisteoksen "To do: terveys" sekä samana vuonna julkaistun teoksen "Isosisko. Kaikki muuttuu! Isosisko selvittää murrosiästä (melkein) kaiken".
Aiheesta muualla.
Jemiina Kinnusen tili Instagramissa
Jenni Puoliväli

Jenni Puoliväli (ent. Puoliväli-Oksala) (s. 1990) on lääkäri, somevaikuttaja ja yhteiskunnallinen keskustelija, joka on tullut tunnetuksi yhtenä Tiedenaiset-yhteisön jäsenistä. Puoliväli-Oksala valmistui lääkäriksi Oulun yliopistosta vuonna 2018. Hän erikoistuu parhaillaan anestesiologiaan ja tehohoitoon. Hän juontaa lääkäri Anni Saukkolan kanssa "Lääkäripodi"-podcastia, jossa käsitellään erilaisia terveyteen liittyviä kysymyksiä vierailevien asiantuntijoiden kanssa. 
Puoliväli on esittänyt näkemyksiä lääkärien palkkatasosta sekä kertonut ansioistaan. Vuonna 2021 hän oli ehdolla JCI Ten Outstanding Young Persons of the World -kilpailussa. 
Vuonna 2021 Puoliväli julkaisi "To do: terveys -"kirjan muiden Tiedenaisten kanssa.
Poliittinen ura.
Puoliväli toimii Suomen Keskustan aluevaltuutettuna Etelä-Pohjanmaan hyvinvointialueella. Hänet valittiin ensimmäisen kerran tehtävään vuoden 2022 aluevaaleissa saaden 1155 ääntä. Puoliväli tuli valituksi uudelleen 1200 äänellä vuoden 2025 aluevaaleissa.
San Giusto Canavese

San Giusto Canavese () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 3 277 asukasta.
Katri Riihilahti

Katri Riihilahti (entinen "Mäkinen"; s. 1986) on suomenvirolainen tanssija, tanssinopettaja ja koreografi. Hän on toiminut tanssinopettajana muun muassa "Tanssii tähtien kanssa" -televisio-ohjelmassa. "Tanssii tähtien kanssa" -kilpailun hän voitti "v"uonna 2014 tanssiparinsa Pete Parkkosen, vuonna 2018 Edis Tatlin ja vuonna 2025 Johannes Holopaisen kanssa. Vuonna 2023 Riihilahti oli yksi neljästä tanssijasta Käärijän ”Cha cha cha” -kappaleen esityksessä Eurovision laulukilpailussa.
Riihilahti muutti yhdeksänvuotiaana Sakusta, Virosta Siikajoen Ruukkiin. Hänen vanhempansa ovat agrologeja.
Riihilahti on elokuusta 2023 lähtien ollut naimisissa HJK:n toimitusjohtajan, jalkapallovaikuttaja Aki Riihilahden kanssa. Pari tapasi "Tanssii tähtien kanssa" -ohjelmassa vuonna 2021, kun Katri Riihilahti toimi Aki Riihilahden tanssinopettajana. He saivat lapsen syksyllä 2024.
Henri Bouchard

Henri Bouchard (13. joulukuuta 1875 – 30. marraskuuta 1960) oli ranskalainen kuvanveistäjä ja mitalitaiteilija.
Bouchard aloitti vuonna 1889 taideopinnot dijonilaisessa École nationale supérieure d'art de Dijon -taidekoulussa. Vuonna 1895 hän muutti Pariisiin ja jatkoi opintoja Académie Julianin taidekoulussa. Sieltä hän siirtyi opiskelemaan Pariisin École des Beaux-Arts -taidekouluun, missä hänen kanssaan samaan aikaan opiskelivat kuvanveistäjät Paul Landowski ja Charles Despiau. Vuonna 1901 Bouchard sai Prix de Rome -palkinnon. Vuonna 1906 hän muutti Pariisin Montparnassen taiteilijakaupunginosaan ja alkoi saada tunnettavuutta kuvanveistäjänä. Hän alkoi myös opettaa kuvanveistoa Académie Julianissa. Vuonna 1913 hän meni naimisiin taidemaalari Suzanne Schnellerin kanssa. Ensimmäisen maailmansodan sytyttyä hän lähti rintamalle vuonna 1915 ja palasi takaisin Pariisiin vuonna 1919. Paluunsa jälkeen hän muutti Auteuiliin ja suurempaan studioon. Siellä hän työskenteli koko lopun uransa tehden samalla opetustyötä taidekouluissa.
Bouchard teki urallaan yli tuhat erilaista teosta. Hän säilytti pronssivaluja, kiviveistoksia ja monia alkuperäisiä kipsiteoksia, ja jotka jäivät hänen studioonsa hänen kuolemansa jälkeen. Tätä laajaa kokoelmaa ylläpiti hänen perheensä, kunnes se vuonna 1984 annettiin yhdistykselle jonka tavoitteena oli säilyttää ja julkistaa kuvanveistäjän työtä. Studio oli avoinna yleisölle vuosina 1962–2007. Studio suljettiin vuonna 2007, ja sen kokoelmat siirrettiin Taide- ja teollisuusmuseo La Piscineen Pohjois-Ranskan Roubaix'ssa.
Geeta Mohan

Geeta Mohan on India Todayn kansainväliseen diplomatiaan erikoistunut ulkomaantoimittaja. Ulkomaantoimituksen päällikön roolin lisäksi hän on toiminut World Today ohjelman uutisankkurina. Ennen India Todaytä Geeta on työskennellyt mm. Times Now, NewsX ja DD News -kanavien englanninkielissä uutistoimituksissa. Mohan on käsitellyt urallaan useita ulkopolitiikan kannalta tärketä asioita. Hänelle on tyypillistä haastatella päätöksentekijöitä, diplomaatteja ja ministereitä. Tällä hetkellä hän on uutisoimassa Venäjän hyökkäystä Ukrainaan Venäjän valtaamalla alueella.
Nummen kunnantalo

Nummen kunnantalo on entinen kunnantalo Lohjalla Uudellamaalla. Vuonna 1965 valmistunut tiilirakennus on palvellut niin entisen Nummen kunnan kunnantalona, kuin myös Nummi-Pusulan kunnan kunnantalona.
Nummi-Pusulan kunnan liityttyä Lohjan kaupunkiin vuonna 2013 rakennuksessa toimi Lohjan kaupungin palvelupiste. Suurin osa rakennuksesta jäi kuitenkin tyhjilleen ja se myytiin Fin hel vip Oy:lle 53 000 eurolla vuonna 2016.
Historia ja arkkitehtuuri.
Ennen nykyistä kunnantaloa Nummen kunnahallitus kokoontui vuonna 1847 valmistuneessa Nummen pitäjäntuvassa, joka sijaitsee Nummen kirkon vieressä. Nykyinen tiilirakenteinen kunnantalo ja sen viereinen entinen apteekki valmistuivat vuonna 1965 arkkitehti Toivo Löyskän ja Risto Löyskän piirustusten mukaan. Rakennus toimi Nummen kunnantalona aina vuoteen 1981, jolloin Nummen ja Pusulan kunnat yhdistettiin Nummi-Pusulaksi. Tämän jälkeen kunnantalo toimi uuden Nummi-Pusulan kunnan kunnantalona.
Lohjan kaupunki myi kunnantalon vuonna 2016. Pohdinnassa oli myös rakennuksen purkaminen ja pelkän matalan apteekkiosan myynti, mutta Lohjan kaupunginvaltuusto päätyi kuitenkin myymään rakennuksen kokonaisuudessaan. Vuoden 2023 syksyllä Lohjan kaupunkikehityslautakunta ehdotti kunnantalon rakennusten ja viheralueiden kaavasuojelua.
Nummen kunnantalon seinässä oli suuri Nummen kunnanvaakuna aina Nummi-Pusulan kunnan lakkauttamiseen asti.
Emilia Kujala

Emilia Kujala (s. 1986 Kouvola) on suomalainen psykoterapeutti, tietokirjailija, puhuja ja kolumnisti. Kujala koulutukseltaan on kognitiivisen käyttäytymisterapian psykoterapeutti ja sosiaalipsykologi (VTM). Asiantuntijana puheenvuorojen lisäksi Kujala on myös avoimesti kertonut omasta työuupumuksestaan ja nuorena sairastamastaan syömishäiriöstä.
Ura ja koulutus.
Kujala on valmistunut Helsingin yliopistosta sosiaalitieteiden maisteriksi vuonna 2012. Vuosina 2019–2020 Kujala teki "Tunteella"-nimistä podcast-sarjaa, jossa vieraana oli muun muassa tunnettuja psykologeja ja psykoterapeutteja. Loppuvuodesta 2020 lähtien Kujala on kirjoittanut kolumneja Yleisradiolle, hän on muun muassa yksi "Ykköskolumni"-sarjan vaihtuvista kirjoittajista. 
Kujala on vuodesta 2020 lähtien tehnyt näkyvää työtä Instagramissa, missä hänen @tunteellaemiliakujala-tilillä oli toukokuussa 2023 noin 26 200 seuraajaa. Huhtikuussa 2022 Kujala alkoi tehdä "Mielipäiväkirja"-nimistä podcastia yhdessä kirjailija Jenni Janakan kanssa. "Mielipäiväkirja" on Podplayn alkuperäissarja.
Mummolaakso

Mummolaakso ry on valtakunnallinen yhdistys, jonka tavoitteena on edistää ikääntyvien lesbojen, bi- ja transnaisten sekä muiden naisia rakastavien naisten hyvinvointia, yhteisöllistä verkostoitumista ja yhteiskunnallista näkyvyyttä. Yhdistys perustettiin Helsingissä Pride-liikettä edeltäneillä Vapautuspäivillä 13.8.1994 ja rekisteröitiin 19.12.1995. Turussa toimii itsenäinen 1999 perustettu yhdistys Turun Seudun Mummolaakso ry ja Tampereen Sinuiksi ry:n yhteydessä Mummolaakso-ryhmä. 
Tavoitteet ja toiminta.
Yhdistyksen alkuperäisenä tavoitteena oli käynnistää omaa identiteettiä kunnioittava vanhainkoti naista rakastaville naisille. Nykyisin toiminnan tarkoituksena on tarjota jäsenille ja laajemmalle lhbt-naisten viiteryhmälle tietoa, virkistystä sekä mahdollisuuksia solmia ja ylläpitää kontakteja toisiin lesbonaisiin. Yhteisöllisellä toiminnallaan yhdistys edistää seksuaalivähemmistöön kuuluvien yhteiskunnallista osallisuutta, elämänlaatua ja selviämistä ikääntymiseen liittyvissä haasteissa kuten yksinäisyydessä, sairaudessa tai muissa kriisitilanteissa. 
Yhdistys on järjestänyt vuodesta 1995 alkaen Helsingissä Sherrykahvitansseja Pride-viikolla.
Mummolaakso ry liittyi 2008 Setan jäsenjärjestöksi. Seta, Mummolaakso ja homo- ja bi-miesten yhdistys Suomen Karhut ry käynnistivät 2012 "Yhdenvertainen vanhuus" –hankkeen seksuaali- ja sukupuolivähemmistöjen huomioimiseksi vanhustyössä.
Merja Mähkä

Merja Mähkä (s. 1977) on sijoittaja, tietokirjailija, yrittäjä, kolumnisti, sijoitusbloggaaja, somevaikuttaja ja podcastaaja. Mähkä tunnetaan erityisesti kolumneistaan ja "Sijoituskaverit"-podcastistaan, jota hän tekee sijoittaja Julia Thurénin kanssa. "Sijoituskaverit" on erityisesti rahaan ja sijoittamiseen keskittyvä podcast.
Mähkän missiona on saada kaikki naiset ryhtymään sijoittajiksi.
Ura.
Mähkä on työskennellyt uransa alussa toimittajana "Iltalehdellä" ja "Ilta-Sanomilla".
Mähkä on toiminut kolumnistina "Helsingin Sanomille" ja "Iltalehdelle". Hänen kolumninsa käsittelevät ensisijaisesti kansantajuisia sijoitusvinkkejä sekä auttavat ymmärtämään maailmantaloutta ja rohkaisevat madaltamaan kynnystä aloittaa sijoittamaan ilman isoja alkupääomia.
Mähkä on viestintätoimistoyrittäjä, minkä lisäksi hän on työskennellyt viestintäkonsulttina Ellun Kanat Oy:ssä.
Tausta.
Merja Mähkä on syntynyt vuonna 1977. Hän on lapsena asunut Keikyässä, ja valmistunut ylioppilaaksi Kiikan lukiosta vuonna 1996. Nykyään Mähkä asuu puolisonsa ja lastensa kanssa Helsingissä.
Mähkä on koulutukseltaan sosiaalitieteiden, median ja viestinnän maisteri, hän on opiskellut Helsingin yliopistossa 1996–2005.
San Giusto

San Giusto voi tarkoittaa ainakin seuraavia:
Kristiina Nisula

Kristiina Nisula (s. 1992) on suomalainen lumilautailija, joka osallistui AVA:lla näytettävään Iholla-sarjan 4:nteen tuotantokauteen . Hän toimii POW (Protect Our Winter Finland) lähettiläänä. POW pyrkii aktivoimaan toimimaan ilmastonmuutosta vastaan. Kristiina on lukenut itsensä ylioppilaaksi Vuokatin urheilulukion lumilautalinjalla ja opiskellut liikunnanohjaajaksi Rovaniemellä. Kristiina Nisula on ollut Suomen lumilautailun A-maajoukkueessa vuosina 2014-2015, 2015-2016 ja B-maajoukkueessa vuosina 2017-2018. Nisula oli Suomen mestari crossissa vuonna 2017.
Jasmiina Pöntinen

Jasmiina Pöntinen (s. Mikkeli) on laillistettu ravitsemusterapeutti, yksi Tiedenaiset-yhteisön sekä Ruokaklinikan perustajista. Pöntinen työskentelee ravitsemusterapeuttina Terveystalolla ja hän on erikoistunut syömisen psykologiaan.
Jasmiina Pöntinen on ollut mukana muiden Tiedenaisten kanssa julkaisemassa "To do: terveys-"kirjaa, joka on ilmeistynyt vuonna 2021. Pöntiselle sekä muille Tiedenaisille on myönnetty vuoden 2020 Ravitsemusteko, jonka valitsee vuosittain Ravitsemusterapeuttien yhdistys ry.
Aiheesta muualla.
Jasmiina Pöntisen tili instagramissa
Helena Puolakka

Helena Puolakka (s. Turku) on suomalainen kokki. Puolakka työskentelee helsinkiläisessä ravintola Savoyssa, jonka keittiömestarina hän aloitti toukokuussa 2019. Hänet nähdään tuomarina Masterchef Suomen seitsemännellä tuotantokaudella. Ennen Savoyn johtoon siirtymistä Puolakka työskenteli lähes 25 vuotta Lontoon ja Pariisin huippuravintoloissa. Puolakan elämästä ja urasta kertoo Virpi Salmen kirja "Kuin kiehuvaan liemeen" (Otava, 2020).
Ura.
Puolakka on opiskellut Helsingissä ravintolakoulu Perhossa. Uransa alkuvaiheessa 1990-luvulla hän työskenteli muun muassa helsinkiläisessä ravintola Helmessä ja pääsi harjoittelijaksi Osloon yhdellä Michelin-tähdellä palkittuun Feinschmecker-ravintolaan. Puolakka muutti vuonna 1995 Lontooseen, kun hän sai töitä Gordon Ramsayn johtamasta Aubergine-ravintolasta. Sittemmin Puolakka on työskennellyt useissa huippuravintoloissa, kuten Lontoon La Tante Clairessa ja pariisilaisen Pierre Gagnairen, joka sijaitsee Hotel Balzacissa. Molemmilla ravintoloilla on kolme Michelin-tähdellä. Ennen paluutaan Suomeen toukokuussa 2019 Puolakka luotsasi muun muassa lontoolaisravintoloita Skylon ja Aster.
Elsa Tölli

Elsa Tölli (s. 1995) on suomalainen lavarunoilija. 
Töllin omakustanteena julkaisema esikoisteos "Fun Primavera" (2020) sai vuonna 2021 Ylen Tanssiva karhu -palkinnon. Teos oli myös Helsingin Sanomien kirjallisuuspalkintoehdokkaana.
Töllin toinen runoteos "Diiva räjähtää nurmikoksi" (2024) sai "Parnassossa" Janne Löppöseltä arvion, että se on ensimmäistä teosta perinteisempää runoutta, kuitenkin runokirjaksi laaja ja tavanomaista rönsyilevämpi, mutta "hillittyä minimalismia ei Tölliltä sopisi odottaakaan". Teoksessa on mukana muualla alun perin esitettyjä runoja, mutta kokoavana hamona on Diiva runojen välissä esittämässä vuorosanoja ja näyttämöohjeita.
Tölli on opiskellut Kallion lukiossa. Lavarunoutta hän on tehnyt vuodesta 2014 alkaen. Hän on Helsinki Poetry Connection -lavarunoyhteisön pitkäaikainen jäsen ja yksin Lavarunoakatemian perustajista.
Töllin taiteellisia esikuvia ovat Amy Winehouse, David Bowie, Saima Harmaja ja Sam Pink. Hän on saanut vaikutteita myös 1990-luvun feministisestä riot grrrl -liikkeestä, joka toimi erityisesti punk-piireissä.
Cesare Maccari

Cesare Maccari (italialainen ääntäminen: [ˈtʃeːzare makˈkaːri, ˈtʃɛː-]; 9. toukokuuta 1840 – 7. elokuuta 1919) oli italialainen taidemaalari ja kuvanveistäjä, tunnetuin vuonna 1888 tekemästään maalauksestaan ​​Denniicelines Cacciliinine (Caccerolines, Caccerolines).
Aikainen elämä.
Maccari syntyi Sienassa, Toscanan suurherttuakunnassa. Hän opiskeli Sienan Kuvataideinstituutissa yhdessä Tito Sarrocchin kanssa, työskenteli kuvanveistossa ja auttoi Sienan Monumento Pianigianin valmistumisessa.[1] Myöhemmin hän työskenteli Luigi Mussinin ateljeessa Firenzessä. Siellä hän sai vuonna 1864 englantilaisen yhdistyksen toimeksiannon kopioida Sienan katedraalista löydetyt Bernardino Pinturicchion teokset.
Osa hänen ensimmäisestä suojelustaan tuli markiisi Pieri-Nerlin teoksista, joka myös tilasi hänet maalaamaan neljän evankelistan freskoja yksityiseen kappeliin kotonaan Quincianossa, kylässä Monteroni d'Arbian kunnassa. Maccari sai pian stipendin opiskellakseen Roomassa, minkä ansiosta hän myös matkusti Italian halki.
Crépand

Crépand on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee Montbardin kaupungin eteläpuolella.
Kunta on tunnettu siellä 8. tammikuuta 1871 käydystä taistelusta. Saksan–Ranskan sotaan liittynyt taistelu käytiin Ricciotti Garibaldin johtamien ranskalaisten sekä preussilaisten välillä. Taistelun ja siinä kuolleiden muistoksi on pystytetty Garibaldi-pylväs, jonne johtaa pitkä kiviportaikko.
Nummen seurakuntatalo

Nummen seurakuntatalo (ruots. "Nummis församlingshus") on Lohjalla Nummen alueseurakunnassa sijaitseva seurakuntatalo. Tiilirakenteisen rakennuksen on suunnitellut arkkitehtitoimisto Lauri Hollmen ja se on valmistunut vuonna 1983. Nummen seurakuntatalo sijaitsee Nummen kirkkoa vastapäätä Pitkäjärvelle päin olevassa rinteessä. Rakennuksen omistaa Lohjan seurakunta.
Mari Koli

Mari Koli (alk. Annemaaria; s. 30. marraskuuta 1964 Tampere) on pitkän linjan suomalainen kustannusalan vaikuttaja. Hän on Jyväskylän Kirjamessujen ohjelmajohtaja, ja työskenteli sitä ennen seitsemäntoista vuotta suomenruotsalaisen kustannusalan eri tehtävissä, näistä viimeiset yhdeksän vuotta Schildts &amp; Söderströmsin ja Kustantamo S&amp;S:n toimitusjohtajana (2014–2023). Lisäksi Koli on ollut Suomen Kustannusyhdistyksen ja Suomen Kirjasäätiön hallituksissa, joista vuodet 2022–2024 Suomen Kirjasäätiön puheenjohtajana.
Aiemmin Koli on työskennellyt Kirjallisuuden vientikeskus FILI:ssä sekä tutkijana ja luennoitsijana Helsingin yliopistossa. Koli on toiminut myös kirjallisuudentutkijana ja arvostelijana. Hän on koulutukseltaan filosofian lisensiaatti.
Mari Kolin isä oli yliopistonrehtori Paavo Koli. Hänen puolisonsa on alivaltiosihteeri Tuomas Saarenheimo, ja heillä on kolme lasta.
Hellena Wrappah

Hellena Wrappah (s. 12. syyskuuta 1973) on ghanalainen pikajuoksija. Hän kilpaili Sydneyn kesäolympialaisissa 2000 karsiutuen 200 metrillä ensimmäisellä kierroksella.
Henkilökohtaiset ennätykset.
Lähde:
Anniina Halonen

Anniina Halonen on yksi Tiedenaiset-yhteisön perustajista. Halonen on koulutukseltaan ravitsemusasiantuntija (FM). 
Anniina Halonen on ollut mukana julkaisemassa "To do: terveys-"kirjaa muiden Tiedenaisten kanssa, teos on ilmeistynyt vuonna 2021.
Aiheesta muualla.
Anniina Halosen tili Instragramissa
Karoliina Lindgren

Karoliina Lindgren (s.1981) on suomalainen käsikirjoittaja, elokuvadramaturgi ja elokuvatuottaja. Hän on valmistunut elokuva- ja TV-käsikirjoittajaksi Aalto-yliopiston Taiteiden ja suunnittelun korkeakoulusta. Hän on toiminut käsikirjoittajana elokuvissa "Huonot naiset" (yhdessä Niklas Lindgrenin kanssa), "Armi elää!" ja "Lomasankarit" sekä ”Suomen Solsidaniksi” kutsutussa TV-sarjassa "Jättekiva". Dramaturgina Lindgren on toiminut TV-sarjassa "Kakarat" ja tuottajana lyhytelokuvassa "Eskapistit".
Elli Salovaara

Elli Salovaara (s. 2000) on suomalainen koripalloilija. Hän on pituudeltaan 176-senttimetrinen ja pelipaikaltaan takamies. Hän edustaa Korisliigassa Espoo Basket Teamiä.
Salovaara saavutti SB-Girlsin joukkueessa 19-vuotiaiden tyttöjen SM-pronssia kaudella 2015–2016. Hän pelasi naisten Korisliigassa kouvolalaisseura Kouvottarien joukkueessa kaudesta 2019–2020 kauteen 2021–2022. Ensimmäisellä liigakaudellaan hän pelasi 25 runkosarjaottelua ja niissä keskimäärin 14 minuuttia. Kaudella 2020–2021 hän pelasi 27 runkosarjaottelua ja kaksi pudotuspeliä. Runkosarjassa hänen peliaikansa oli lähes 20 minuuttia ottelua kohden ja pudotuspeleissä 34,5 minuuttia. Kauden 2021–2022 runkosarjan 26 ottelussaan Salovaara pelasi keskimäärin runsaat 23,5 minuuttia. Hän teki ottelua kohden 6,3 pistettä ja otti 3,0 levypalloa. Koriin johtaneita syöttöjä hän antoi keskimäärin 1,5 (edellisenä kautena lukema oli 2,3). Yhdeksässä pudotuspelissä hän pelasi keskimäärin 21,5 minuuttia ja saavutti SM-hopeaa.
Salovaara siirtyi vuonna 2022 Espoo Basket Teamiin. Kaudella 2022–2023 hän pelasi 26 runkosarjaottelua ja kolme pudotuspeliä vajaan 22 minuutin ottelukohtaisella peliajalla. Kaudella 2023–2024 hän pelasi 24 runkosarjaottelua noin 25,5 minuutin ottelukohtaisella peliajalla ja teki kausikohtaiset keskiarvoennätyksensä 7,6 pisteellä, 5,1 levypallolla ja 2,3 syötöllä. EBT ei selviytynyt pudotuspeleihin.
Salovaara on pelannut 37 maaottelua alle 18-vuotiaiden tyttöjen maajoukkueessa.
Grace M. Jantzen

Grace Marion Jantzen (24. toukokuuta 1948 – 2. toukokuuta 2006) oli kanadalainen feministinen filosofi ja teologi. Jantzen toimi Manchesterin yliopiston professorina vuodesta 1996 kuolemaansa saakka. Jantzen kuoli syöpään 57-vuotiaana. 
Ura.
Jantzen oli filosofian mannermaisen koulukunnan edustaja, ja hän otti ajatteluunsa vaikutteita muun muassa Luce Irigaraylta, Michel Foucaul'ta, Jacques Lacanilta ja Jacques Derridalta. 
Jantzenin tuotannossa toistuvat keskiaikaiseen kristilliseen mystiikkaan ja feminismiin liittyvät teemat. Jantzen oli perustamassa Manchesterin yliopiston sukupuolen-, uskonnon- ja kulttuurintutkimuksen osastoa.
Jantzen kehitti uskonnonfilosofiaa feministisestä näkökulmasta. Hän haastoi länsimaisen filosofian miehistä kaanonia, johon hän katsoi kuuluvan kuoleman ja väkivallan korostamisen. Janztenin mielestä länsimainen kulttuuri on näistä teemoista niin kiinnostunut, että kehollisuus jää vähemmälle huomiolle, minkä seurauksena ihmisten kiinnostus kohdistuu tuonpuoleiseen ja mystiikkaan. Omassa työssään hän korosti syntymän ja synnyttämisen asemaa uskonnonfilosofiassa. 
Yksityiselämä.
Jantzen oli kotoisin Kanadan Saskatchewanista. Hänen vanhempansa olivat mennoniittejä. Seksuaaliselta suuntautumiseltaan Jantzen oli lesbo.
Sanni Sadetuuli Saarinen

Sanni Sadetuuli Saarinen (s. Tampere) on kasvatustieteen maisteri, terveystiedon aineenopettaja, luokanopettaja ja yksi Tiedenaiset-yhteisön perustajista. 
Saarinen juontaa yhdessä Minni Nevalaisen kanssa "Oppitunti Nyt" -podcastia. Vuonna 2021 hän julkaisi "To do: terveys -"kirjan muiden Tiedenaisten kanssa.
Hilde Holger

Hilde Holger (1905, Wien – 2001, Lontoo) oli itävaltalaissyntyinen, Englannissa pitkään työskennellyt tanssija, tanssinopettaja, koreografi ja terapeutti. Hän oli osa suuntausta, joka mullisti modernia tanssia luonnollisen liikekielen suuntaan.
Holger aloitti tanssimisen kuusivuotiaana ja pääsi 14-vuotiaana Itävallan valtionakatemian ryhmään, jota johti ekspressionistinen koreografi Gertrud Bodenweiser. Hän osallistui ryhmän Euroopan-kiertueille ja perusti oman ryhmän 1926. Holgerilla oli omaan koreografiaan perustuvia soolotanssinäytöksiä sekä Wienissä että Euroopan kiertueilla. 
Holger pakeni natseja Marseillen kautta Intiaan vuonna 1939. Hän asettui Bombayhin ja meni siellä naimisiin Intian parseihin kuuluvan Adi Boman-Behramin kanssa, joka oli homeopaatti ja lääkäri. Heidän tyttärensä Primavera syntyi Intiassa. Intian itsenäistyessä 1948 syntyi levottomuuksia hindujen ja muslimien välillä. Holger muutti perheineen Lontooseen. Hän avasi siellä tanssistudion Camden Towniin ja opetti siellä 50 vuoden ajan.
Britanniassa Holger menestyi enemmän tanssinopettajana kuin tanssijana, eikä hänen maineensa enää noussut samalle tasolle kuin Wienin vuosina.
Holger työskenteli myös eri tavoin liikuntarajoitteisten ihmisten parissa. Hänen Lontoossa syntyneellä pojallaan oli Downin syndrooma, mikä inspiroi Holgeria kehittämään lapsille tunteja, jotka kehittivät koordinaatiota, liikuntaa ja keskittymiskykyä.
Malesian kansallinen eläintarha

Malesian kansallinen eläintarha () on eläintarha, joka sijaitsee 110 eekkerin maa-alueella Ulu Klangissa Kuala Lumpurin koillispuolella kaupungista viiden kilometrin päässä. Sitä ylläpitää Malesian eläintieteellinen seura.
Malesian kansallisen eläintarhan avasi virallisesti pääministeri Tunku Abdul Rahman 14. marraskuuta 1963. Ympäristönsä vuoksi eläintarhaa kutsuttiin silloin "Eläintarhaksi viidakossa". Miljoonannen kävijänsä eläintarha vastaanotti 14. marraskuuta 1966. Toinen pääministeri Abdul Razak Hussein vihki 14. marraskuuta 1972 käyttöön eläintarhan akvaarion. Sen alkuperäinen nimi oli Akuarium Negara (Kansallisakvaario), mutta vuonna 1984 akvaarion nimi muutettiin ensimmäisen pääministerin kunniaksi muotoon Akuarium Tunku Abdul Rahman. Alun perin Tunku Abdul Rahmanin mukaan nimetty akvaario oli toiminut Penangissa, mutta se jouduttiin sulkemaan rakenteisiin liittyneiden turvallisuushuolien johdosta. Akvaariossa oli vuonna 2021 esillä yli 130 eri lajia edustaneita yksilöitä.
Malesian kansallisen eläintarhan lintutalo valmistui lintupuiston nimellä vuonna 1987. Eläintarhaan kuuluu myös matelijatalo. Eläintarha sai turismin kultapalkinnon vuonna 1988 voitettuaan parhaan turistikohteen äänestyksen. Vuoden 2021 tiedon mukaan Malesian kansallisessa eläintarhassa oli yli 5 000 eläinyksilöä, jotka edustivat 459 eri eläinlajia. Merkittävä osuus eläimistä oli tuolloin paikallisia.
Rahoitustaloustiede

Rahoitustaloustiede on taloustieteiden haara, jolle on ominaista keskittyminen sellaiseen kaupantekoon, jossa on usein rahaa eri muodoissa "molemmilla" kaupan osapuolilla. Se tutkii rahoitusmuuttujien kuten osakkeiden hintojen, korkojen ja vaihtokurssien keskinäisiä suhteita. Rahoitustaloustieteen vastakohtana on reaalitalous, jossa tutkitaan tuotantoa, ostamista, ja tavaroiden ja palvelujen virtaamista kansantaloudessa. 
Rahoitustaloustiede tarkastelee kahta pääaluetta: rahapääoman hinnoittelua ja yritysrahoitusta. Ensimmäinen on rahapääoman tarjoajien eli sijoittajien näkökulma ja toinen on rahapääoman tarvitsijoiden näkökulma. Rahoitustaloustiede on teoreettinen perusta suurimmalle osalle rahoitusta.
Katso myös.
Minni Nevalainen

Minni Nevalainen on uskonnon, psykologian ja terveystiedon lehtori sekä yksi Tiedenaiset-yhteisön perustajista. Nevalainen on koulutukseltaan teologian maisteri ja on valmistunut Itä-Suomen yliopistosta.
Vuonna 2021 Nevalainen julkaisi muiden Tiedenaisten kanssa "To do: terveys" -teoksen. Hän juontaa Sanni Sadetuuli Saarisen kanssa Oppitunti Nyt -podcastia.
Harri ja dinot

Harri ja dinot (engl. "Harry and his bucket full of dinosaurs") on kanadalais-brittiläinen piirrossarja, joka perustuu Ian Whybrowin ja Adrian Reynoldsin lastenkirjoihin. Suomessa sarjaa on esitetty YLE TV2:lla vuonna 2005.
Sarja seuraa Harrin ja hänen kuuden dinoystävänsä seikkailuita Dinomaassa, jonne hän pääsee ämpärinsä avulla. Dinomaasta löytyy kaikkea mielikuvitukseen mahtuvaa, kuten tyynyvuori, ylhäällä roikkuva paperille piirretty aurinko ja tikkaripuita. Sarjassa esiintyvät myös mm. Harrin äiti, mummi, sisko Emma sekä Harrin ystävä Salli.
Hahmot.
Harri.
Harri on utelias viisivuotias poika, joka kohtaa dinoystäviensä kanssa mitä hauskimpia seikkailuja. Jaksojen alussa hän yleensä kohtaa arkielämän ongelman, johon yrittää löytää ratkaisua Dinomaasta. Sinne Harri pääsee hyppäämällä taikaämpäriinsä dinojen kannustaessa ämpärin sisällä. 
Turkka.
Turkka, tyrannosaurus rex, on porukan vauhdikkain.
Aada.
Aada, stegosaurus, on arka ja asioita murehtiva.
Pete.
Pete, pterosaurus, porukan ainoana lentävänä dinona auttaa usein muita korkeutta vaativissa tehtävissä.
Riki.
Riki, triceratops, tykkää ruoasta.
Sesse.
Sesse, apatosaurus, toimii porukan jonkinlaisena äitihahmona.
Sami.
Sami, scelidosaurus, tykkää lukea, arvostaa tietoa ja antaakin usein neuvoja muille. Sillä on silmälasit.
Suomenkieliset äänet.
Yle Importin suomenkieliset dubbaukset (jaksot 1-26).
Meri Nenonen
Petri Hanttu
Terhi Suorlahti
Lassi Alhorinne 
Anna-Maija Kotala 
Elena Leeve
Sun Studion suomenkieliset dubbaukset (jaksot 27-52).
Meri Nenonen
Terhi Suorlahti
Petri Hanttu
Mika Ala-Panula
Anna-Maija Kotala
Elena Leeve
Antti Jaakola
Mirjami Heikkinen
Saara Lehtonen
Ulla Tørnæs

Ulla Pedersen Tørnæs (s. 4. syyskuuta 1962 Esbjerg) on tanskalainen Venstren poliitikko. Hän on istunut kansankäräjillä vuosina 1994–2014 sekä uudelleen vuodesta 2019.
Vuosina 2001–2005 Tørnæs oli opetusministeri ja sen jälkeen kehitysapuministeri vuosina 2005–2010. Hänet valittiin Euroopan parlamenttiin vuonna 2014, ja hän istui siellä vuoteen 2016. Vuonna 2016 hän toimi muutaman kuukauden korkeakoulu- ja tutkimusministerinä, minkä jälkeen palasi kehitysyhteistyöministeriksi, jota virkaa hän hoiti vuoteen 2019.
Yksityiselämä.
Tørnæsin isä Laurits Tørnæs (s. 1936) oli kalastaja ja venstren poliitikko. Hän istui kansankäräjillä vuosina 1981–1994 ja toimi maatalousministerinä Poul Schlüterin johtamassa hallituksessa vuosina 1987–1993.
Malesian kansallinen planetaario

Kansallinen planetaario () on planetaario ja epävirallinen koulutuksellinen instituutio, joka sijaitsee Perdanan kasvitieteelliselle puutarhalle kuuluvalla neljäntoista eekkerin suuruisella maa-alueella Kuala Lumpurissa, Malesiassa. Pääministeri Mahathir Mohamad vihki rakennuskompleksin virallisesti käyttöön 7. helmikuuta 1994. Rakennuksen sisälle mahtuu kaksisataa ihmistä kerrallaan.
Leopold Fitzinger

Leopold Joseph Franz Johann Fitzinger (13. huhtikuuta 1802 Wien – 20. syyskuuta 1884 Hietzing) oli itävaltalainen eläintieteilijä.
Elämä ja ura.
Fitzinger omistautui aluksi farmaseutin ammatille, mutta pian yksinomaan luonnontieteille. Teini-ikäisenä hän toimi vapaaehtoisena Wienin luonnonhistoriallisessa museossa ja nimitettiin vuonna 1821 Ala-Itävallan lääninhallituksen virkaan. Vuonna 1826 hän julkaisi teoksensa "Neue Classification der Reptilien nach ihren natürlichen Verwandtschaften", joka muutti Alexandre Brongniartin matelijoiden luokittelujärjestelmää täysin. Vuosina 1844–1861 Fitzinger työskenteli vakituisesti Wienin luonnonhistoriallisessa museossa. Vuonna 1863 hän otti vastuulleen Müncheniin rakennettavan eläintarhan johtamisen ja rakensi sitten myös eläintarhan Pestiin.
Fitzinger tunnettiin ennen kaikkea matelijoita, nisäkkäitä ja kotieläinlajeja koskevista järjestelmällisistä teoksistaan. Hänen lukuisiin teoksiinsa kuuluvat muun muassa "Naturgeschichte der Säugethiere" (1855-1861) ja "Der Hund und seine Rassen" (1876). Vuonna 1843 hän julkaisi "Systema Reptilium" -kirjan, joka itse asiassa käsitteli vain gekkoja, kameleontteja ja iguaaneja. Vuonna 1864 hän julkaisi erittäin suositun matelijoiden ja sammakkoeläinten maailmanatlaksen, joka sisälsi 108 kuvaa. Hän julkaisi myös useita Charles Darwinin oppeja vastustavia teoksia. Hänen saavutuksensa selkärankaisten tutkimuksen alalla tunnustivat Wienin, Napolin ja Philadelphian tiedeakatemiat sekä lukuisat tieteelliset seurat, jotka myönsivät hänelle kunniajäsenyyden.
Titania McGrath

Titania McGrath (@TitaniaMcGrath) on parodinen Twitter-tili, jota pitää brittiläinen koomikko ja "Spiked"-verkkolehden kolumnisti Andrew Doyle. McGrath on satiiri intersektionaalisesta feminististä. Doyle nimesi hänet satuhahmo Titanian mukaan. McGrath on ilmoittanut olevansa valkoihoinen ei-valkoinen, hän on kaikkia sukupuolia ja ei mitään sukupuolta ja hänen mukaansa heteroseksuaalisuus on sairaus. McGrath on tviitannut boikotoivansa kaikkia valkoisten miesten valmistamia tuotteita. Stand up -klubeilla hahmoa on esittänyt näyttelijä Alice Marshall. Esitykseen on kuulunut muun muassa Sluts for Islam -mielenosoitus, jossa McGrath marssii vähäpukeisena mutta huntu päässä.
Käsikirjoittaja ja koomikko Kaisa Pylkkänen kommentoi hahmoa "Suomen Kuvalehdelle" vuonna 2020. Pylkkänen sanoi olevansa Doylen kanssa useimmista asioista eri mieltä, mutta pitävänsä Titaniaa hauskana ja tiedostavia feministejä osuvasti piikittelevänä.
Toimittaja ja komediakäsikirjoittaja Mollie Goodfellow kirjoitti Titania McGrathista "New Statesman" -lehdessä vuonna 2019. Goodfellow’n mielestä vitsi on vanha ja tylsä. Se perustuu hänen mukaansa vanhemman sukupolven halulle puolustaa saavutettuja etuja, kun nuoret vaativat tasa-arvoa. Goodfellow’n mukaan todellisuudessa etenkin nuorten naisten on vaikeaa olla aktiivinen sosiaalisessa mediassa, sillä se altistaa vihamielisille reaktioille.
Lao Airlines

Lao Airlines (; IATA: QV, ICAO: LAO) on Laosin kansallinen lentoyhtiö. Se perustettiin vuonna 1976 Air Lao - ja Lao Air Lines -yhtiöiden yhdistyessä. Lentoyhtiön päälentokenttä on Wattayn kansainvälinen lentoasema Laosin Vientianessa.
Lao Airlines suorittaa Laosin sisäisten lentojen lisäksi kansainvälisiä lentoja Thaimaahan, Kambodžaan, Kiinaan ja Vietnamiin.
16. lokakuuta 2013 kaikki 44 matkustajaa ja viisi henkilökunnan jäsentä kuolivat Lao Airlinesin lennon 301 onnettomuudessa Vientianen ja Paksen välisellä reitillä.
Šaikovkan lentotukikohta

Šaikovkan lentotukikohta (; tai ), on Venäjän Kalugan alueen Kirovin piirissä, 23 kilometriä Kirovin kaupungin keskustasta pohjoiseen sijaitseva Venäjän ilmavoimien stategisten pommikoneiden lentotukikohta.
Tukikohdassa toimii 52. kaartin raskas pommituslentorykmentti (52 GvTBAP; yksikkö 33310), jonka lentokalustoon kuuluu Tupolev Tu-22M3 -pommittajia. Vaikka Šaikovkan lentotukikohta sijaitsee Venäjän Läntisen sotilaspiirin alueella, tukikohta on asevoimien keskusjohdon alaisuudessa, hallinnollisesti 22. raskaan pommittajalentorykmentin (Saratov-Engels) osa. 
Ukrainan valtiollisen syyttäjäviraston mukaan 52. raskas pommituslentorykmentti olisi ilmeisesti ampunut lauantaina 14. tammikuuta 2023 Dniprossa kerrostaloon osuneen järeän H-22 -risteilyohjuksen. Siviilikohteisiin kohdistetut sotilaalliset iskut ovat sotarikoksia. Raivaustöiden yhä jatkuessa jo ainakin 40 ihmisen raportoitiin kuolleen ja 75 loukkaantuneen, näiden joukossa kolme kuollutta ja 14 loukkaantunutta lasta. Rakennuksesta oli pelastettu maanantain 16. tammikuuta alkuiltapäivään mennessä 39 ihmistä, josta kuusi oli lapsia. Lisäksi yli 30 ihmistä oli tässä vaiheissa kateissa, useat mahdollisesti romahtaneiden rakenteiden alla.
Järvisiloparta

Järvisiloparta ("Nitella flexilis") on silopartojen sukuun kuuluva näkinpartaislevä.
Järvisiloparta on monivuotinen ja se kasvaa noin 10–40 senttimetrin pituiseksi. Sillä ei ole piikkejä, korvakkeita eikä kuorisoluja, kuten ei muillakaan siloparroilla. Suhteellisen pitkät nivelvälit muodostuvat yhdestä monitumaisesta solusta. Tavallisesti sen sädehaarat jakautuvat kerran. Verrattuna alimpien sädekiehkuroiden pitkiin ja pehmeisiin sädehaaroihin, haarojen ylimmissä sädekiehkuroissa olevat sädehaarat ovat lyhyet ja jäykät.
Järvisiloparta on makean veden laji. Se kasvaa myös Itämerellä alle 0,4 % suolapitoisessa vedessä.
Järvisiloparrasta on havaintoja ympäri maailmaa, runsaimmin Euroopasta.
Nguyễn Vĩnh Bảo

Nguyễn Vĩnh Bảo (19. elokuuta 1918 Mỹ Trà, Đồng Tháp – 7. tammikuuta 2021 Cao Lãnh, Đồng Tháp) oli vietnamilainen kansanmusiikin esittäjä ja tutkija. Hän oli cải lương -teatterin ensimmäisen sukupolven muusikko, hallitsi monia perinnesoittimia ja todisti vọng cổ -musiikkimuodon kehitystä. Hän oli myös jousi- ja kielisoitinten tekniikan asiantuntija.
Nguyễn syntyi maanomistajien perheeseen, jonka isä suhtautui intohimoisesti perinteiseen vietnamilaismusiikkiin ja kutsui usein muusikoita kotiinsa esiintymään. Nguyễn aloitti 5-vuotiaana đàn nhịn (myös: đàn cò) ja đàn nguyệtin soittamisen. 12-vuotiaana hän osasi jo soittaa monenlaisia perinnemusiikin soittimia. Nguyễn kehitti myöhemmin đàn tranhista – alun perin 16-kielisestä soittimesta – 17-, 19- ja 21-kieliset versiot, jotka käytännöllisyytensä ansiosta myös vakiintuivat käyttöön eri musiikin tyylilajeissa. 
Nguyễn opetti 1940-luvulla ranskan kieltä koulussa Saigonissa (nyk. Hồ Chí Minhin kaupunki). Hän on opettanut myös Hồ Chí Minhin kaupungin konservatoriossa. Vuonna 1971 hänet kutsuttiin opettamaan vietnamilaista musiikkia Etelä-Illinoisin yliopistoon. Vuonna 1972 hän lähti Pariisiin, jossa teki Trần Văn Khên kanssa etelävietnamilaisen perinnemusiikin äänityksiä Ranskan radiolle ja UNESCO:lle. Nguyễn jatkoi musiikin opettamista kotonaan ja internetin välityksellä 2000-luvulle saakka; hänellä oli oppilaita sekä Vietnamissa että useissa muissa maissa.
Nguyễn sai Ordre des Arts et des Lettres'n upseerin arvon vuonna 2008.
Siloparrat

Siloparrat ("Nitella") on näkinpartaisleviin kuuluva suku.
Siloparrat kasvavat pisimmillään metrin mittaisiksi. Niiden vihreät ja pehmeät sekovarret ovat kuorettomia ja piikittömiä. Niiden varsien solmuväli muodostuu vain yhdestä putkimaisesta solusta, mutta haarat ovat monisoluisia.
Lajeja.
Suomessa kasvaa seuraavia silopartalajeja: